Mika Karttunen (shakinpelaaja)

Mika Karttunen (s. 30. toukokuuta 1981) on suomalainen kansainvälisen mestaritason shakinpelaaja. Hän on shakin Suomen-mestari vuosilta 2002, 2006, 2007, 2009, 2010, 2013 ja 2014. Karttusella on nykypelaajista eniten Suomen-mestaruuksia ja yhteensä 14 SM-mitalia.

Peliuran lisäksi Karttunen on toiminut 2000-luvulla aktiivisesti suomalaisen shakkielämän edistäjänä, muun muassa Suomen Shakkiliiton nuorison päävalmentajana (2007–2008 ja 2011–2014), Suomen Shakki -lehden kirjoittajana (2000–) ja Suomen Shakkiliiton hallituksen jäsenenä (2012–2014, 2014–2016).

Karttunen perusti vuonna 2011 yhdessä kansainvälisen shakkimestari Heikki Lehtisen kanssa Shakkilinna-projektin, joka edistää lasten ja nuorten shakkitoimintaa Suomessa. Shakkilinna toimii pääasiassa Pirkanmaalla, mutta on oppimateriaalien osalta myös valtakunnallinen toimija. Shakkilinnan merkittävin valtakunnallinen hanke on interaktiivinen shakin opetussivusto Avainsiirto, joka on toteutettu yhteistyössä Suomen Shakkiliiton ja Tampereen yliopiston kanssa.

Karttunen on kirjoittanut kolme shakkikirjaa. Vuonna 2015 julkaistiin 2000-luvun shakkistrategia (ISBN 978-952-68254-1-0), vuonna 2018 Suomalainen pikashakin mytologia – viiden minuutin shakkia (ISBN 978-952-94-0786-6) ja vuonna 2022 Shakki, matti! – Joka kodin shakkiopas (ISBN 978-952-381-064-8).

Karttusen korkein Elo-luku on 2496, jonka hän saavutti elokuussa 2022.

Lähteet

Aiheesta muualla

 Shakkilinna
 Avainsiirto

Suomalaiset shakinpelaajat
Shakin Suomen-mestarit
Shakin kansainväliset mestarit
Shakkikirjailijat
Vuonna 1981 syntyneet
Elävät henkilöt